C 224/114
DA
Den Europæiske Unions Tidende
8.6.2022
Torsdag den 25. november 2021
6. opfordrer de camerounske myndigheder til at ophøre med at indstævne borgere for militærdomstole, med i forvejen fastsatte resultater og idømmelse af dødsstraf, hvilket er ulovligt i henhold til den internationale menneskerettighedslov­ givning; minder om, at dødsstraf ikke er blevet anvendt i Cameroun siden 1997, hvilket er en milepæl i landets vej mod fuldstændig afskaffelse af dødsstraf; gentager EU's stærke modstand mod dødsstraf, uanset forbrydelsens art og uden undtagelse; opfordrer Camerouns regering til at sikre, at den afskaffes; opfordrer Camerouns regering til at ratificere den anden valgfrie protokol til den internationale konvention om borgerlige og politiske rettigheder, som handler om afskaffelse af dødsstraf; opfordrer indtrængende domstolene til at afstå fra at afsige sådanne domme og bekræfte, at de ikke vil anvende dødsstraf; 7. beklager anvendelsen af vold, navnlig mod børn, og er især bekymret over krisens indvirkning på børn; opfordrer begge parter i konflikten til at ophøre med målrettet at gå efter civile og opfordrer indtrængende separatisterne til øjeblikkeligt at indstille angrebene på skoler, med omgående virkning at standse alle tvungne boykotter af uddannelse og gøre det muligt for alle elever og lærere at vende sikkert tilbage til skolerne; 8. opfordrer de camerounske myndigheder til at beskytte alle kvinder i landet, navnlig i konfliktområderne, og til at fremme ligestilling mellem kønnene og styrkelse af kvinders indflydelse og status ved at fremme kvinders og kvinderettighedsorganisationers deltagelse i det offentlige og politiske liv; opfordrer til at udvikle særlige EU-foranstaltninger til at styrke rettighederne for forskellige grupper af kvinder og navnlig have fokus på unge, migranter, kvinder med hiv, LGBTQI-personer og personer med handicap; 9. mener, at decentraliseringsprocessen, set som et system til økonomisk, social og politisk styring, er et centralt instrument til at imødegå de mange udviklingsmæssige udfordringer, navnlig gennem øget ansvarlighed for lokale politikere og lokale forvaltninger over for engagerede borgere; glæder sig over EU's støtte til processen; 10. fordømmer den overdrevne magtanvendelse og det overdrevne magtmisbrug over for politiske modstandere og fredelige demonstranter; beklager anvendelsen af nedlukningsforanstaltninger såsom udgangsforbud eller forbud mod offentlige forsamlinger under covid-19-pandemien til at indskrænke ytringsfriheden, pressefriheden og retten til frit at deltage i fredelige forsamlinger; udtrykker bekymring over ytrings- og pressefrihedssituationen i Cameroun; beklager den vilkårlige anholdelse og chikane af journalister og oppositionspolitikere og undertrykkelsen af politisk opposition; opfordrer Camerouns myndigheder til omgående og uden betingelser at løslade politiske modstandere, demonstranter og alle andre borgere, som er blevet vilkårligt anholdt og fængslet alene med politiske formål; fordømmer krænkelserne af grundlæggende frihedsrettigheder; 11. opfordrer sociale medieplatforme til at samarbejde med regeringen, oppositionen og civilsamfundet for at sikre, at deres sider kontrolleres, og begrænse opildnende indhold, hadefuld tale og desinformation, som yderligere nedbryder relationerne mellem de forskellige grupper i samfundet; 12. beklager, at over 40 000 personer blev forment adgang til fødevarehjælp på grund af usikkerhed og vejspærringer i de nordvestlige og sydvestlige regioner, de nylige angreb på sundhedsfaciliteter og sundhedspersonale og forbuddet mod humanitære aktiviteter under nedlukningen; fordømmer blokaden af humanitær bistand og angrebene mod humanitære hjælpearbejdere, herunder bortførelse og chikanering af og drab på sådanne i Camerouns nordvestlige og sydvestlige regioner, samt den tiltagende intimidering af uafhængige observatører og menneskerettighedsforkæmpere, navnlig kvinderetsforkæmpere, hvis indsats er vigtigere end nogensinde i betragtning af de alvorlige menneskerettighedskrænkelser, som begås af alle konfliktens parter; insisterer på, at alle konfliktens parter straks giver uhindret adgang for humanitær bistand; opfordrer Camerouns regering til at sikre, at humanitær bistand når ud til alle kriseramte regioner; 13. opfordrer FN og EU til fortsat at overvåge den humanitære situation og vurdere behovene; opfordrer det internationale samfund, herunder EU og dets medlemsstater, til akut humanitær støtte for herigennem effektivt at imødekomme og opfylde befolkningens umiddelbare behov; mener, at en undersøgelsesmission fra FN's Menneskeret­ tighedsråd til Cameroun ville være hensigtsmæssig med henblik på at fastslå, i hvilket omfang den internationale menneskerettighedslovgivning og den humanitære folkeret er blevet krænket, og af hvem; 14. fordømmer Boko Harams terrorhandlinger i Cameroun; anerkender de camerounske myndigheders indsats for at bekæmpe gruppen; opfordrer det internationale samfund til at støtte alle bestræbelser på at bekæmpe den væbnede islamistiske gruppe; insisterer på, at kampen mod terrorisme kun kan blive effektiv, hvis vi adresserer årsagerne til og de specifikke problemer, der knytter sig til ulighed; 15. pålægger sin formand at sende denne beslutning til Kommissionen, Rådet, næstformanden i Kommissionen/Unio­ nens højtstående repræsentant for udenrigsanliggender og sikkerhedspolitik, FN's generalsekretær, Camerouns regering og parlament samt medformændene for Den Blandede Parlamentariske Forsamling ACS-EU.